1.Uvod

Uredba z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (v nadaljnjem besedilu: uredba EMIR) med drugim določa obveznost centralnega kliringa vseh standardiziranih pogodb o izvedenih finančnih instrumentih OTC, sporočanja vseh pogodb o izvedenih finančnih instrumentih repozitorijem sklenjenih poslov in izvajanja tehnik za zmanjševanje tveganja za posle, za katere se ne opravi centralni kliring.

V skladu s členom 1(4) uredbe EMIR so centralne banke Unije in javni organi Unije, ki so zadolženi za upravljanje javnega dolga ali pri tem posredujejo, izvzeti iz uredbe EMIR, zato se zato te obveznosti zanje ne uporabljajo.

V skladu s členom 1(6) uredbe EMIR je Evropska komisija pooblaščena, da z delegiranimi akti spremeni seznam izvzetih subjektov, če po analizi mednarodne obravnave centralnih bank in javnih organov, ki so upravljajo javni dolg v pravnih okvirih drugih jurisdikcij, in obvestilu Evropskemu parlamentu in Svetu o rezultatih, ugotovi, da je potrebna oprostitev monetarnih obveznosti za navedene centralne banke in javne organe tretjih držav, ki so zadolženi za upravljanje javnega dolga ali pri tem posredujejo, ter obveznosti kliringa in poročanja ter obveznosti uporabe tehnik za zmanjševanje tveganja.

2.Predhodne ocene Komisije

Komisija je opravila dva pregleda mednarodne obravnave centralnih bank in drugih javnih organov, ki so zadolženi za upravljanje javnega dolga ali pri tem posredujejo, in centralnih bank v zvezi s transakcijami z izvedenimi finančnimi instrumenti OTC.

Prvi pregled se je nanašal na pravne okvire na Japonskem, v Švici, Združenih državah Amerike, Avstraliji, Kanadi in Hongkongu in leta 2013 ugotovil, da so Japonska in Združene države Amerike izpolnile pogoje, da se centralne banke in javni organi, odgovorni za upravljanje javnega dolga v teh dveh jurisdikcijah, dodajo na seznam izvzetih subjektov iz člena 1(4) uredbe EMIR.

Drugi pregled leta 2017 se je nanašal na pravne okvire v Avstraliji, Kanadi, Hongkongu, Mehiki, Singapurju in Švici in ugotovil, da so vse navedene jurisdikcije izpolnile pogoje, da se centralne banke in javni organi, odgovorni za upravljanje javnega dolga v navedenih jurisdikcijah, dodajo na seznam izvzetih subjektov iz člena 1(4) uredbe EMIR.

3.Ta ocena

To oceno je sprožilo uradno obvestilo Združenega kraljestva z dne 29. marca 2017 o nameri o izstopu iz Unije v skladu s členom 50 Pogodbe o Evropski uniji. Ko se pravo Unije preneha uporabljati za Združeno kraljestvo in v njem, se izvzetje za centralne banke in javne organe Unije, ki so zadolženi za upravljanje javnega dolga ali pri tem posredujejo, iz člena 1(4)(a) uredbe EMIR ne bo več uporabljalo za centralno banko ali javne organe Združenega kraljestva, ki upravljajo javni dolg.

Do izstopa Združenega kraljestva iz Unije se v Združenem kraljestvu neposredno uporablja uredba EMIR, vključno z določbami o obveznostih kliringa in poročanja ter uporabe tehnik za zmanjševanje tveganja. V skladu z zakonom o Evropski uniji (o izstopu iz Evropske unije) iz leta 2018 je Združeno kraljestvo 26. junija 2018 vključilo določbe uredbe EMIR v nacionalno pravo Združenega kraljestva z učinkom od datuma izstopa Združenega kraljestva iz Unije. Za odpravo nepravilnosti ali pomanjkljivosti, ki izhajajo iz vključitve uredbe EMIR v nacionalno pravo Združenega kraljestva, bo Združeno kraljestvo spremenilo ali je že spremenilo Zakon o finančnih storitvah in trgih iz leta 2000 (FSMA) ter nacionalno pravo Združenega kraljestva, ki vključuje uredbo EMIR, npr. prenos pristojnosti in nalog, ki so bile zaupane Komisiji ali Evropskemu organu za vrednostne papirje in trge (ESMA) na ministrstvo za finance ali druge organe Združenega kraljestva. Ocena v tem poročilu temelji na tem pravnem okviru.

4.Napredek pri reformah trgov izvedenih finančnih instrumentov OTC

Obveznost kliringa

V skladu z osnutkom nacionalnega prava Združenega kraljestva, ki vključuje uredbo EMIR, bi se obveznost kliringa poslov z izvedenimi finančnimi instrumenti OTC ohranila. Obveznost kliringa bi načeloma zajemala vse transakcije z izvedenimi finančnimi instrumenti OTC, pri čemer bi veljala podobna izvzetja, kot veljajo v skladu z uredbo EMIR.

Obveznost poročanja

V skladu z osnutkom nacionalnega prava Združenega kraljestva, ki vključuje uredbo EMIR, bi se ohranila obveznost poročanja o vseh transakcijah z izvedenimi finančnimi instrumenti OTC, vključno s pravili, ki določajo, katera od nasprotnih strank je odgovorna za poročanje o transakciji in katere informacije je treba sporočiti.

Tehnike za zmanjševanje tveganja

V skladu z osnutkom nacionalnega prava Združenega kraljestva, ki vključuje uredbo EMIR, bi se ohranila pravila o uporabi tehnik za zmanjševanje tveganja, ki se zahteva pri transakcijah z izvedenimi finančnimi instrumenti OTC brez opravljenega centralnega kliringa, vključno s pravili o pravočasnem potrjevanju transakcij, uskladitvi portfelja in postopkih za reševanje sporov.